钦定古今图书集成/明伦汇编/家范典/第057卷 > 《刘熙释名》 > 《丧服》
## 钦定古今图书集成/明伦汇编/家范典/第057卷 > 《刘熙释名》 > 《丧服》

妇当丧而出，则除之。

〈陈注〉“妇当舅姑之丧而为夫所出，则即除其服”，恩义绝故也。

又

夫为人后者，其妻为舅姑大功；

〈注〉此舅姑谓夫之所生父母。

又

妇之丧，虞、卒哭，其夫若子主之；祔，则舅主之。

〈陈注〉“《虞》卒哭在寝，祭妇也。祔于庙，祭舅之母也。”尊卑异，故所主不同。

又

妇祔于祖姑，祖姑有三人，则祔于亲者。

〈陈注〉此言祔庙之礼。三人或有二继也。亲者，谓舅所生母也。

适妇不为舅姑后者，则姑为之小功。

〈陈注〉《礼》：舅姑为适妇大功，为庶妇小功。今此言“不为后”者，以其夫有废疾，或他故不可传重，或死而无子不受重者，故舅姑以庶妇之服服之也。〈大全〉山阴陆氏曰：“著为舅后者，姑为之大功，非情有厚薄，以传重也。”